ผู้ว่าฯสั่งทลายบ่อน น้ำเต้าปูปลา เล่นโจ๋งครึ่มอ้างคลายเครียดโควิด-19
ผู้ว่าฯเมืองคอน สั่งปลัดฯนำจนท. บุกจับบ่อนน้ำเต้า ปู ปลา ที่ขนอม นักพนันคาดไม่ถึง หนีไม่ทัน รวบได้ 12 คน พร้อมของกลางครบชุด อ้างเครียดเรื่องเศรษฐกิจ ยังมาเจอโรคโควิด-19 ระบาดอีก เลยที่ตั้งวงคลายเครียดวันที่ 13 มี.ค.63 ภายใต้อำนวยการนายศิริพัฒ พัฒกุล ผู้ว่าราชการจังหวัดนครศรีธรรมราช สั่งการ พ.อ.อ.ศุภโชค พราหมพูน ปลัดอำเภอทำหน้าที่หัวหน้าชุดปฏิบัติการพิเศษฝ่ายปกครองนครศรีธรรมราช สนธิกำลังร่วมกับตำรวจ สภ.ขนอม นำโดย ร.ต.อ.สาธิต นาคแก้ว สว.สส.สภ.ขนอม นำกำลัง อส.และตำรวจ สภ.ขนอม บุกจับกุมการลักลอบเล่นการพนัน ที่บ้านเลขที่ 25 ซอยน้องนุช หมู่ 4 ต.ขนอม อ.ขนอม หลังได้รับการร้องเรียนว่า มีการลักลอบเล่นการพนันน้ำเต้าปูปลากันโจ๋งครึ่มไม่เกรงกลัวกฎหมาย และยังสร้างความเดือดร้อนให้ชาวบ้านในพื้นที่ จึงนำกำลังไปตรวจสอบจับกุมเมื่อกำลังเจ้าหน้าที่ถึงบ้านเป้าหมาย พบมีการตั้งวงเล่นการพนันน้ำเต้าปูปลากันอย่างสนุกสนาน จึงส่งเจ้าหน้าที่แฝงตัวเป็นนักพนันเพื่อถ่ายคลิปขณะมีการลักลอบเล่นพนันเพื่อไว้เป็นหลักฐานการจับกุม จากนั้นเจ้าหน้าที่ที่แฝงตัวในวงพนันส่งสัญญาณให้กำลังที่ปิดล้อมอยู่บุกเข้าจับ ท่ามกลางความตกใจของนักพนันทั้งหมดที่ไม่ทันตั้งตัว และไม่มีโอกาสวิ่งหลบหนีแม้แต่คนเดียวจับกุมเจ้ามือและนักพนักรวม 12 คน พร้อมของกลางประกอบด้วย อุปกรณ์เล่นพนันน้ำเต้าปูปลา จำนวน 1 ชุด เสื่อ 1 ผืน จานรอง 1 ใบ ฟองน้ำรองก้นจาน 1 ชิ้น และเงินสด 2250 บาท โดยมีนายประสาร เพ็ชรสุวรรณ อายุ 48 ปี อยู่บ้านเลขที่ 232 หมู่ 3 ต.ขนอม อ.ขนอม รับเป็นเจ้าของบ้าน สอบสวนนักพนันทั้งหมดให้การรับสารภาพอ้างว่า เพิ่งเล่นเป็นครั้งแรก เนื่องจากเครียดเรื่องเศรษฐกิจตกต่ำ ประจวบกับมีสถานการณ์ระบาดไวรัสโควิด-19 ด้วย จึงชักชวนตั้งวงเล่นพนันน้ำเต้าปูปลา.
ผู้ว่าฯเมืองคอน สั่งปลัดฯนำจนท. บุกจับบ่อนน้ำเต้า ปู ปลา ที่ขนอม นักพนันคาดไม่ถึง หนีไม่ทัน รวบได้ 12 คน พร้อมของกลางครบชุด อ้างเครียดเรื่องเศรษฐกิจ ยังมาเจอโรคโควิด-19 ระบาดอีก
จับบ่อนน้ำเต้าปูปลา,ทลายบ่อนน้ำเต้าปูปลา,ทลายบ่อน ขนอม,จับบ่อน นครศรีธรรมราช,ข่าวทั่วไป